ના, ના. આખી વાર્તા નથી લખવી. પણ આ વાર્તામાં કેન્દ્રસ્થાને ખીચડી છે. ખીચડી. આપણું રોજનું રાતનું ભોજન. ખીચડી અને દૂધ મળી જાય એટલે ભયો ભયો. ખીચડી અને છાશ મળી જાય તોય પરમ તૃપ્તિનો ઓડકાર આવે. પણ વર્લ્ડ ફૂડ ઇન્ડિયા નામનો ત્રણ દિવસનો કાર્યક્રમ દિલ્લીમાં યોજાયો. તેમાં ગણમાન્ય પાકકળા નિષ્ણાત સંજીવ કપૂરના નેતૃત્વમાં ૯૧૮ કિગ્રા ખીચી રંધાઈને વિશ્વ વિક્રમ બન્યો. લોકોની હાજરીમાં ખીચડી બનાવાઈ. પૌષ્ટિક એવી ખીચડીને કદાચ રાષ્ટ્રીય ભોજન જાહેર કરાશે તેવી વાત વહેતી થઈ ને પછી તો શું? ટ્વિટરવાસીઓ મંડી પડ્યા. કેટલાકે વિરોધ કર્યો તો કેટલાકે તરફેણ કરી. કેટલાંક હંમેશાં રાષ્ટ્રવાદના વિરોધમાં હોય છે એટલે કોઈ પણ સારી વાતને રાષ્ટ્ર સાથે જોડવામાં આવે ત્યારે તેની ભદ્દી મજાક ઉડાવતાં હોય છે.